Klokken 10 skrev Aalborg Håndbold på sin Facebook-side, at man klokken 11 ville afsløre en stor nyhed. Klokken 11 stod det klart, at man kunne præsentere den nyligt kårede verdens bedste håndboldspiller, Niklas Landin, på en fireårig kontrakt gældende fra 1. juli 2023. - Jeg har det fantastisk med det, siger direktør Jan Larsen, da TV2 Nords reporter fangede ham i Gigantium. - Det er med stor stolthed, at vi kan tiltrække en spiller som Niklas Landin. Han passer perfekt ind i det projekt, vi har, og Niklas kunne heldigvis se mulighederne i at lave noget spændende med Aalborg Håndbold. Købt fri Niklas Landin havde egentlig kontrakt med THW Kiel frem til 2025, men er altså blevet købt fri fra den kontrakt. - Der var en mulighed for, at Niklas kunne komme ud af sin kontrakt med Kiel, selvfølgelig mod at der blev betalt et beløb, siger Jan Larsen og tilføjer: - Vi synes, at vi har lavet en god forretning. Danmarks mest ikoniske spillere Sidste uge var anden gang Niklas Landin blev kåret til verdens bedste mandlige håndboldspiller. - Vi glæder os til, at han kan være med til at smide flere pokaler ind i vores skab, når han trækker i trøjen her, siger direktøren. Men det er ikke kun Niklas Landin, som er blevet kåret til verdens bedste. Fra sommeren 2022 råder man også over Mikkel Hansen, som er kåret til det tre gange. - Vi vil gerne være de bedste, og det betyder også, at vi skal tiltrække nogle af de bedste, siger Jan Larsen. - Det er de to største ikoner i dansk håndbold, man kan finde, og nu skal de spille i Aalborg Håndbold - det er da ikke så ringe endda. Alderen bekymrer ikke Den helt store ambition hos Aalborg Håndbold er at vinde Champions League, og det er allerede fra i år, men også for de kommende år. Selvom Niklas Landin har nået de 33 år, er Jan Larsen ikke bekymret over, om alderen begynde at trykke for verdensstjernen. - Vi har nogle på vores hold, der er meget ældre, og de gør det helt fantastisk, siger han. - De (Niklas Landin og Mikkel Hansen red.) skal nok holde i mange år - de har det rigtige drive, og de rigtige ambitioner for Aalborg Håndbold. Vender hjem på grund af familiære årsager Når målmanden skifter i sommeren 2023 til den nordjyske klub, er det først og fremmest familiære årsager, der gør, at han skifter klub. Rent teknisk kan det lade sig gøre på grund af en klausul. - Vi vender hjem af ren og skær familiære årsager. Det er det, vi som familie synes, var det bedste, efter der har været lidt udfordringer her det seneste år, siger Niklas Landin til TV 2 SPORT . - De var først og fremmest ikke glade for at høre det, men de var også meget forstående, fordi familien er en vigtig del for mig, men også for håndboldspillere generelt. Hvis familien ikke fungerer, fungerer man heller ikke som håndboldspiller. Aalborg med det bedste tilbud Niklas Landin fortæller til TV 2 SPORT, at der er flere danske klubber, der har henvendt sig igennem de seneste mange år for lige at have en føler ude. Da problemerne så kom, blev det hele pludseligt en realitet. - Aalborg kunne noget uden for banen, men også sportsligt inde på banen, som tiltalte os alle sammen, siger Landin.

Opsummering:
Endnu et skridt er taget for Aalborg Håndbold mod målet om at vinde Champions League, efter man har hentet verdens bedste håndboldspiller fra sommeren 2023.